CELEX: 62021CN0477
Language: el
Date: 2021-08-03 00:00:00
Title: Υπόθεση C-477/21: Αίτηση προδικαστικής αποφάσεως την οποία υπέβαλε το Miskolci Törvényszék (Ουγγαρία) στις 3 Αυγούστου 2021 — IH κατά MÁV-START Vasúti Személyszállító Zrt.

22.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 471/19
            
         
      Αίτηση προδικαστικής αποφάσεως την οποία υπέβαλε το Miskolci Törvényszék (Ουγγαρία) στις 3 Αυγούστου 2021 — IH κατά MÁV-START Vasúti Személyszállító Zrt.
      (Υπόθεση C-477/21)
      (2021/C 471/27)
      Γλώσσα διαδικασίας: η ουγγρική
      
         Αιτούν δικαστήριο
      
      Miskolci Törvényszék
      
         Διάδικοι στην υπόθεση της κύριας δίκης
      
      
         Ενάγων: IH
      
         Εναγομένη: MÁV-START Vasúti Személyszállító Zrt.
      
         Προδικαστικά ερωτήματα
      
      
                  1)
               
               
                  Έχει το άρθρο 5 της οδηγίας 2003/88/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003, σχετικά με ορισμένα στοιχεία της οργάνωσης του χρόνου εργασίας (1), σε συνδυασμό με το άρθρο 31, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης, την έννοια ότι η ημερήσια ανάπαυση του άρθρου 3 της εν λόγω οδηγίας περιλαμβάνεται στην εβδομαδιαία ανάπαυση;
               
            
                  2)
               
               
                  Σε αντίθετη περίπτωση, έχει το άρθρο 5 της οδηγίας 2003/88, σε συνδυασμό με το άρθρο 31, παράγραφος 2, του Χάρτη, την έννοια ότι, σύμφωνα με τον σκοπό της οδηγίας, το εν λόγω άρθρο καθορίζει μόνον την ελάχιστη διάρκεια της εβδομαδιαίας ανάπαυσης; Με άλλα λόγια, πρέπει η εβδομαδιαία ανάπαυση να έχει διάρκεια τουλάχιστον τριάντα πέντε συναπτών ωρών, εφόσον δεν υφίστανται αντικειμενικοί ή τεχνικοί λόγοι ή συνθήκες οργάνωσης της εργασίας που αποκλείουν κάτι τέτοιο;
               
            
                  3)
               
               
                  Έχει το άρθρο 5 της οδηγίας 2003/88, σε συνδυασμό με το άρθρο 31, παράγραφος 2, του Χάρτη, την έννοια ότι, όταν το δίκαιο του κράτους μέλους και η ισχύουσα συλλογική σύμβαση προβλέπουν τη χορήγηση ελάχιστης συνεχούς εβδομαδιαίας ανάπαυσης διάρκειας σαράντα δύο ωρών, είναι υποχρεωτικό να χορηγείται επίσης, ύστερα από εργασία που πραγματοποιήθηκε την εργάσιμη ημέρα που προηγείται της εβδομαδιαίας ανάπαυσης, η διάρκειας δώδεκα ωρών ημερήσια ανάπαυση την οποία εγγυώνται, μαζί με την εβδομαδιαία ανάπαυση, το δίκαιο του κράτους μέλους και η ισχύουσα συλλογική σύμβαση, εφόσον δεν υφίστανται αντικειμενικοί ή τεχνικοί λόγοι ή συνθήκες οργάνωσης της εργασίας που αποκλείουν κάτι τέτοιο;
               
            
                  4)
               
               
                  Έχει το άρθρο 3 της οδηγίας 2003/88, σε συνδυασμό με το άρθρο 31, παράγραφος 2, του Χάρτη, την έννοια ότι ο εργαζόμενος δικαιούται ελάχιστη περίοδο ανάπαυσης που πρέπει να χορηγείται κατά τη διάρκεια περιόδου εικοσιτεσσάρων ωρών και στην περίπτωση που, για οποιονδήποτε λόγο, δεν εργάζεται κατά τις επόμενες εικοσιτέσσερις ώρες;
               
            
                  5)
               
               
                  Σε περίπτωση καταφατικής απάντησης στο τέταρτο ερώτημα, έχουν τα άρθρα 3 και 5 της οδηγίας 2003/88, σε συνδυασμό με το άρθρο 31, παράγραφος 2, του Χάρτη, την έννοια ότι η ημερήσια ανάπαυση πρέπει να χορηγείται πριν από την εβδομαδιαία ανάπαυση;
               
            
         (1)  ΕΕ 2003, L 299, σ. 9.